**Սպիտակ համայնքի ղեկավար Քաջայր Նիկողոսյանի շնորհավորական ուղերձը՝ Հանրապետության օրվա առթիվ**

 Սիրելի՛ հայրենակիցներ, Սպիտակ համայնքի սիրելի բնակիչներ,

Ի սրտե շնորհավորում եմ բոլորիս Հանրապետության օրվա առթիվ:

 Մայիսի 28-ը հայ ժողովրդի պատմության ամենակարևոր օրերից է։ Այն հայի հաղթանակի, պատմական արդարությունը վերականգնելու ակնառու օրինակ է, երբ հազարամյակներ շարունակ պետականությունից զրկված ազգը հերոսական մաքառումով և հավաքական կամքով 1918թ. մայիսի 28-ին վերականգնեց պետականությունը։ Մեծ եղեռն տեսած մեր պապերը հերոսաբար կանգնեցին թշամու դեմ և Սարդարապատի, Բաշ Ապարանի, Ղարաքիլիսայի ճակատամարտերի արդյունքում կերտեցին փառահեղ հաղթանակ։

 Սարդարապատը հայի համախմբման լավագույն օրինակն է։ Մայիսյան հաղթանակները մեր ազգի՝ ծանր ժամանակներում համախմբվելու, ազգային արժանապատվությունը փրկելու և ապրելու իրավունքը նվաճելու խոսուն ապացույցներ են։

 Թեև Հայաստանի առաջին հանրապետությունը կարճ կյանք ունեցավ, սակայն դարձավ ազատության, անկախության խորհրդանիշ՝ սերունդներին փոխանցելով հզոր պետականություն կերտելու և պահպանելու մեծագույն ուղերձ։

Այսօր բոլորիս պարտքն է զարգացնել հայոց անկախ պետականությունը և զորացնել մայր Հայրենիքը:

 Կրկին շնորհավորում եմ մեր ողջ ժողովրդին այս կարևորագույն տոնի՝ Առաջին հանրապետության օրվա առթիվ: Մաղթում եմ խաղաղություն, տոկունություն, նոր հաղթանակներ ու ձեռքբերումներ։